
Abstract: Stability operations play a determining role in a country/region/area marked by war or crisis 
situations in order to ensure a safe and stable environment, as well as to support the governmental apparatus at 
the national/regional or local level to provide the basic services of a society. The success of stability and support 
operations is based on wining the loyalty and support of the local population from the area of responsibility. In 
order to achieve the purpose of civil-military cooperation are necessary specialized forces well organized and 
proper dimensioned in accordance with the nature of mission. The CIMIC elements are permanently present in the 
middle of the locals to try to find their basic necessities, and in the same time they permanently interact with local 


authorities and civil organizations in order to eliminate duplication of efforts to support the civil environment. 

Introducere 


În ultimele decenii am fost martori la o 
reconfigurare a acţiunilor militare aşa cum le ştiam 
de-a lungul istoriei. Parte a operaţiilor desfăşurate 
de către structuri ale Armatei României, operațiile 
de stabilitate şi sprijin au luat amploare, în special 
datorită schimbărilor survenite în cadrul mediului 
de securitate la nivel global sau regional, precum 
şi apariției unor noi tipuri de ameninţări alături de 
cele clasice, specifice luptei armate. Pe lângă 
operaţiile clasice aparținând războiului tradițional, 
în care armatele se confruntau în mod direct, s-au 
dezvoltat noi tipuri de operații şi acţiuni militare, în 
special datorită preocupării actorilor militari de a 
elimina victimele şi pagubele produse în rândul 
societăţii civile. Astfel, vorbim astăzi de existenţa 


operaţiilor de stabilitate şi sprijin care au rol 
determinant într-o ţară/regiune/zonă marcată de 
război sau situaţii de criză pentru asigurarea unui 
climat sigur şi stabil, precum şi pentru suportul 
aparatului de guvernare la nivel regional, naţional 
sau local în vederea asigurării serviciilor de bază 
ale unei societăți. 

În accepțiunea SUA, operaţiile de 
securitate, stabilitate, tranziţie şi reconstrucţie 
reprezintă acele operaţii care au scopul de a crea 
un mediu sigur şi stabil acolo unde guvernul este 
slab, corupt, incompetent sau nu are autoritate 
guvernamentală. În aceste zone este necesară (0) 
colaborare eficientă interinstituţională' pentru a 
sprijini instituirea unei noi ordini sociale”. 

Operatiile de stabilitate pot completa sau 

consolida operaţiile ofensive, defensive sau de 
sprijin, dar pot reprezenta şi operaţia decisivă a 
forțelor militare. Ele se pot desfăşura atât înainte, 
cât şi pe timpul sau după operaţiile ofensive, 
defensive sau de sprijin. Pe timpul ostilităților, 
operaţiile de stabilitate caută să asigure suportul 
populațiilor civile din acele zone instabile. După 
terminarea ostilităților, forțele militare pot 
desfăşura acest gen de operaţii pentru a asigura 
autorităţilor locale acel mediu sigur şi stabil, astfel 
încât acestea să poată acţiona pentru asigurarea 
reconcilierii, reconstrucția infrastructurii și 
restabilirea serviciilor esențiale. 

În operaţiile de stabilitate şi de sprijin, vor fi 
utilizate toate resursele avute la dispoziție în 
scopul extinderii acestora în timp şi spaţiu, 
acoperind o zonă de responsabilitate, de regulă, 
mai mare faţă de cea specifică acţiunilor clasice, 
cu scopul de a asigura controlul mediului de 
desfăşurare a acțiunilor şi a sprijini autorităţile 
naţionale, regionale sau locale în realizarea şi 
menţinerea unui climat stabil. 


1. Rolul populației locale în operaţiile de 
stabilitate şi sprijin 


Operatiile de stabilitate şi sprijin nu-şi pot 
atinge obiectivele dacă populaţia locală nu este 
protejată şi, mai ales, dacă aceasta nu susține 
acţiunile forțelor militare. O populație locală 
nesigură nu va coopera niciodată cu forțele 
militare şi nu va furniza informații despre prezenţa 
sau acțiunile insurgenților în zonele lor. Factorul 
cheie în operaţiile de stabilitate şi sprijin nu este 
factorul fizic sau terenul, ci loialitatea oamenilor 
care locuiesc în acea zonă. 

Prin urmare, succesul unor operaţii de 
stabilitate şi sprijin se bazează pe câştigarea 
loialității şi a suportului populaţiei locale din zona 
de responsabilitate. Aceasta a devenit o 
preocupare majoră pentru militari, tocmai pentru 
că factorul civil nu mai putea fi ignorat şi era 
necesară o componentă specializată care să 
gestioneze relația cu autoritățile locale, 
organizaţiile civile şi populaţia civilă. 

Însuşi Generalul Dwight D. Eisenhower 
afirma: “Cu cât voi scăpa mai repede de 
problemele care sunt din afara domeniului militar, 
cu atât voi fi mai fericit! Câteodată ma gândesc că 
trăiesc 10 ani în fiecare săptămână, din care 9 
sunt dedicați problemelor politice şi economice; 
acest lucru îmi dă cumplite dureri de cap...resurse 
de apă insuficiente, lipsa curentului electric, lipsa 
alimentelor, lipsa carburanţilor şi cadavrele 
împrăştiate în tot oraşul”. 

Preocuparea pentru gestionarea controlului 
civil este esenţială pe timpul operaţiilor militare, 
pentru a minimiza interferența civilă cu acţiunile în 
curs de desfăşurare şi, totodată, pentru a proteja 


populația locală. Tocmai de aceea este necesar 
ca forțele militare să asigure o prezenţă cât mai 
frecventă în rândul civililor, astfel încât permanent 
să fie cunoscute nevoile acestora şi nu interpretate 
prin propriile percepții. 

Din experiența personală, pot spune că 
nevoile localnicilor aşa cum ei le reliefează nu sunt 
aceleaşi cu cele pe care noi le vedem din propriile 
analize. De exemplu, într-un sat în care nu există 
apă potabilă, noi credem că nevoia de bază este 
asigurarea a cel puţin unei pompe de apă, dar 
dacă discutăm cu localnicii s-ar putea să ne spună 
că ei au nevoie de o moschee mai mult. Un 
specialist CIMIC va realiza evaluarea foarte 
detaliată a zonei, dar în acelaşi timp va purta 
discuții cu liderii satelor şi cu localnicii. Astfel, 
împreună vor identifica acea prioritate a nevoilor 
care există în zonă. Pentru execuţia unei pompe 
de apă, spre exemplu, un specialist CIMIC va găsi 
mai multe modalități de acţiune. Pot fi implicați 
localnicii ca forță de muncă, iar materialele vor fi 
furnizate din fonduri internaţionale la care CIMIC 
are acces sau de către anumite organizații 
prezente în zonă. În acelaşi timp, proiectul poate fi 
realizat de către companii locale. Aşadar, suntem 
nevoiți să stăm de vorbă cu ei şi să încercăm să le 
asigurăm sprijinul de care aceştia au nevoie şi nu 
cel pe care îl considerăm noi. 

O situaţie relevantă este cea din Balkh, o 
localitate din nord-vestul Afganistanului, în care 
am realizat un proiect de pompă de apă. Aparent, 
pentru noi, care suntem obişnuiţi cu alte 
standarde, acest exemplu nu înseamnă foarte 
mult. Însă, după o evaluare minuțioasă a localității 
şi discuţii purtate cu liderul oraşului, am demarat 
acest proiect, extrem de util pentru cei aproximativ 
1000 de oameni care nu aveau nicio sursă de apă. 
Ei aduceau apă potabilă de la distanţă foarte mare 
şi, de cele mai multe ori, aceasta era insuficientă. 
Pentru a implica comunitatea locală, am ales sa nu 
colaborăm cu o companie civilă, ci să să realizăm 
acest proiect cu localnicii, materialele fiind 
procurate de către echipa CIMIC din fonduri 
internaţionale. Astfel, localnicilor li s-a oferit o 
sursă de venit, chiar şi temporară, beneficiind, în 
acelaşi timp, de pompa de apă din localitate. 

Tototadată, acest proiect este un exemplu 
pozitiv pentru populaţia locală,că aceasta poate 
realiza anumite lucrări pentru a-şi îmbunătăţi traiul 
şi a nu aştepta neapărat ajutor din exterior. La o 
vizită ulterioară în localitate, am fost surprinşi de 
faptul că localnciii lucrau la realizarea unui karez, 
care reprezintă un sistem de irigații specific afgan. 

2. Rolul CIMIC în sprijinul populaţiei 
locale 


În acest context, nu putem ignora rolul 
deosebit de important al CIMIC (cooperare civili — 
militari). CIMIC reprezintă instrumentul specific al 
interacțiunii civil-militare prin care se realizează 
coordonarea şi cooperarea în sprijinul misiunii 
între comandantul forței militare şi actorii civili, 
inclusiv populaţia, autoritățile locale, organizațiile şi 
agenţiile internaționale, naționale şi non- 
guvernamentale. 

Domeniul CIMIC este unul relativ nou atât în 
tara noastră, cât şi la nivelul NATO şi a apărut ca o 
necesitate de coordonare şi cooperare între forțele 
militare şi ceea ce generic numim „actori civili”. 
Cooperarea _civili-militari - CIMIC reprezintă o 
dimensiune nouă a operaţiilor militare, prin care se 
asigură corelarea acţiunilor militare, cu cerinţele 
autorităților şi populaţiei civile, fie că este vorba 
despre asistență civilă în pregătirea operaţiilor 
militare, fie de asistență militară în refacerea 
economiei şi infrastructurii unei naţiuni. 

Domeniu distinct al activităţii militare, CIMIC 
ocupă un loc important în sfera de preocupări a 
instituției militare, impusă de necesitatea ca forțele 
armate să ofere sprijin autorităţilor centrale şi 
populaţiei civile din zonele de conflict armat, pe 
timpul operaţiilor de apărare colectivă/Collective 
Defense Operations, dar şi în cazul producerii unor 
calamități naturale sau dezastre, în cadrul 
operaţiilor de răspuns la criză/Crisis Response 
Operations. 

Pentru realizarea scopului cooperării civili- 
militari sunt necesare forțe specializate organizate 
şi dimensionate în funcţie de natura misiunii. 
Putem identifica importanța resursei umane 
deoarece fără elemente specializate care să 
dețină un „bagaj? de informații, pregătire, 
deprinderi, aptitudini şi cel mai important 
experiență şi expertiză, nu putem obține 
rezultatele pe măsură. 

Elementele CIMIC vor fi utilizate de către 
structurile militare pe care le sprijină în realizarea 
evaluărilor specifice situației civile din zona de 
responsabilitate, precum şi a unor estimări privind 
evoluția probabilă a factorilor din mediul civil, 
respectiv pentru stabilirea şi menţinerea 
contactului permanent cu actorii civili —autorităţi 
locale, organizaţii civile şi populaţia civilă. De 
asemenea, pot acţiona şi pentru executarea unor 
proiecte CIMIC/cu impact imediat în sprijinul 
mediului civil, dar în strânsă concordanţă cu 
misiunea structurii pe care o completează. 

Elementele CIMIC respectă principiile 
sprijinului umanitar, dar nu acționează ca o 
organizație non-guvernamentală. Un element 
CIMIC nu va folosi prioritar resursele materiale sau 


financiare, ci va încerca să identifice acele resurse 
existente în zonă. Bazat pe informație, un 
specialist CIMIC- va şti încă dinaintea unei întâlniri 
cu un actor civil (autoritate locală, organizaţie civilă 
sau reprezentant al populaţiei locale) „zona de 
nişă” a discuţiei, ajutând la identificarea soluţiilor 
de rezolvare a anumitor situaţii. Ideea de 
ansamblu este să îi sprijine pe civili să identifice, 
conlucreze şi să găsească soluții la problemele 
existente. Cu alte cuvinte resursa umană, utilizând 
resursa informaţională, îi va învăţa să lucreze 
împreună şi să remedieze problemele. 

Nu întotdeauna resursele materiale existente 
în zonă sunt suficiente, şi atunci vom apela la 
ajutor din exterior. Vorbim în acest stadiu de 
colaborarea strânsă pe care elementele CIMIC 
trebuie să o aibă cu organizaţiile civile care, de 
cele mai multe ori, dispun de cantități 
considerabile de resurse materiale şi, cel mai 
important, vor să le utilizeze. Îi vom ajuta aşadar, 
la cunoaşterea situației reale din mediul civil şi 
vom prioritiza împreună necesitățile pentru 
soluționarea celor mai complexe situații. 

Un exemplu în acest sens ar fi organizarea 
unor puncte de distribuire materiale de asistenţă 
umanitară pentru alinarea suferinței populaţiei 
locale afectată de situaţia existentă la momentul 
respectiv, în zona de responsabilitate. Resurse 
materiale în zonă, desigur nu vor exista sau vor fi 
insuficiente, dar printr-o colaborare eficientă cu 
organizațiile civile pot fi identificate soluţii pentru 
limitarea sau eliminarea suferinței umane. În cazul 
insuficienței, vom apela în ultimă instanţă la 
resursele materiale ale structurii militare. Forţa 
militară poate acorda sprijin unor organizații civile 
pentru asigurarea unor materiale de asistenţă 
umanitară (articole de îmbrăcăminte, produse 
alimentare de strictă necesitate, medicamente şi 
materiale sanitare etc.) . Acestea pot dispune de 
materialele necesare, dar nu au capacitatea de a 
le transporta sau de a asigura protecţia pe timpul 
deplasării. În acest scop, pot fi utilizate 
autovehiculele militare sau asigurate patrule în 
vederea realizării siguranței itinerarului de 
deplasare. 

Pentru realizarea unor proiecte cu impact 
imediat, elementele CIMIC vor identifica, analiza şi 
alege cele mai eficiente modalități respectând 
principiul descris mai sus în ceea ce priveşte 
utilizarea resurselor materiale. Autoritățile locale 
pot avea la dispoziție fonduri din bugetul propriu, 
dar nu sunt încă în măsură să implementeze 
programe, proiecte sau măsuri pentru rezolvarea 
situaţiilor. În acest caz, elementele CIMIC vor 
putea sprijini/consilia pentru găsirea unor soluţii 
optime. În cazul inexistenței sau insuficienței 
acestor fonduri, elementele CIMIC vor identifica 
resurse financiare aflate la dispoziția unor 
organizații civile. De asemenea, în anumite situații 

şi respectând anumite principii bine definite, 
structurile militare dispun de anumite fonduri care 
pot fi utilizate în sprijinul mediului civil pentru 
alinarea suferinței umane, sprijinul autorităţilor 
locale sau chiar înlăturarea efectelor rezultate în 
urma desfăşurării acțiunilor militare. Aceste fonduri 
vor fi utilizate în ultimă instanţă doar dacă situaţia 
o cere în mod impetuos şi celelalte căi prezentate 
mai sus nu au remediat/eliminat starea de fapt. 


Concluzii 


În concluzie, doresc să subliniez 
importanța gestionării relaţiei cu actorii civili 
(autorități locale, organizaţii civile şi populația 
civilă) pe timpul acţiunilor militare de orice tip şi, în 
mod special, al operaţiilor de stabilitate şi sprijin. În 
vremurile moderne, acţiunile nu se mai desfăşoară 
doar în zone deschise, ci în zone urbane în care 
populaţia este prezentă. Pentru a elimina pagubele 
şi pierderile umane, actorii militari trebuie să 
acorde atenţie deosebită în acest sens, iar în 
cadrul procesului de planificare şi ducere a 
acțiunilor militare este necesară eliminarea 
interferenţei civililor cu acţiunile în curs de 
desfăşurare. De asemenea, obținerea sprijinul civil 
este esenţială pentru îndeplinirea misiunii şi, nu în 
ultimul rând, asigurarea unui mediu sigur şi stabil 
şi a serviciilor esenţiale reprezintă un obiectiv final 
al militarilor în operaţiile de stabilitate şi sprijin. 

Sprijinul autorităţilor locale şi a populaţiei 
civile, cooperarea şi coordonarea cu organizaţiile 
civile prezente în zona de desfăşurare a operaţiilor 


de stabilitate şi sprijin necesită angajarea cu 
elemente specializate care să reprezinte o 
interfaţă între forțele militare şi actorii civili. După 
cum am dezvoltat în cadrul articolului, rolul CIMIC 
este major în cadrul acestor tipuri de operații, 
contribuind în mod substanţial la procesul de 
reconstrucție, dezvoltare şi asigurarea unei tranziţii 
eficiente către autorităţile locale. 


Note: 


1 FM 3-07 Stability operations, 2008 
“Dwight Eisenhower, Cruciadă în Europa, Editura Politica, 1975 

Am dorit să surprind în acest material, rolul deosebit de important pe care populatia 
locală îl are în cadrul operatiilor de stabilitate şi sprijin. Obtinerea sprijinul acesteia 
reprezintă un pas extrem de important pentru succesul operatiilor militare al căror scop este 


crearea unui mediu sigur şi stabil, precum şi crearea unei ordini sociale interne. 

Specialiştii CIMIC sunt permanent în legătură cu autorităţile locale şi organizațiile civile 
prezente în zonă cu scopul de a elimina duplicarea eforturilor în asigurarea sprijinului 
mediului civil. 

